
Trakų rajono savivaldybės administracijos Viešojo pirkimo komisija, vykdydama viešąjį pirkimą „Projekto „Trakų m. pėsčiųjų perėjų kryptinio apšvietimo įrengimas“ rangos darbai“, skelbiamos apklausos būdu, gavo tiekėjų klausimus dėl pirkimo sąlygų paaiškinimo/patikslinimo. Teikiame atsakymus į pateiktus klausimus:
[bookmark: _Hlk213244562]1 Klausimas. Dėl apšvietimo valdymo sistemos licencijos ir susijusių kaštų.
Prašome patikslinti, nes techninėje specifikacijoje nėra nurodyta, ar apšvietimo valdymo sistemos (įskaitant „Zhaga“ valdiklio) veikimui reikalinga apšvietimo valdymo sistemos licencija bei ryšio operatoriaus paslaugos, kas turėtų padengti šias išlaidas ir kokiam laikotarpiui tiekėjas privalo užtikrinti licencijos galiojimą.
Atsakymas. Nereikalaujama, kad tiekėjas užtikrintų licencijos galiojimą.
2 Klausimas. Dėl LST HD 60364-4-443 taikymo „Zhaga“ valdikliui.
LST HD 60364-4-443 yra elektros įrenginių instaliacijos standartas, reglamentuojantis apsaugą nuo atmosferinės ir komutacinės kilmės pereinamųjų viršįtampių pastato/objekto elektros instaliacijos lygmeniu, o ne atskiro gaminio (komponento) sertifikavimo ar atitikties reikalavimą. Šis standartas paprastai taikomas instaliacijos projektuotojui ar montuotojui, o ne komponento gamintojui.
Prašome pagrįsti, kodėl šis reikalavimas taikomas būtent „Zhaga“ valdikliui kaip atskiram gaminiui:
Kokiu teisiniu ar norminiu pagrindu reikalaujama, kad konkretaus komponento (valdiklio) atitiktis būtų vertinama pagal instaliacijos standartą, o ne pagal gaminio EMC/saugos standartus?
Jei reikalavimas iš tikrųjų susijęs su viso tinklo instaliacijos apsauga (kurią užtikrina sistemos projektuotojas/montuotojas, o ne komponento gamintojas), prašome šį reikalavimą pašalinti iš gaminio (valdiklio) techninės specifikacijos arba perkelti jį į instaliacijos/montavimo darbų reikalavimus.
Atsakymas. Perkančioji organizacija, išnagrinėjusi tiekėjo paklausimą dėl standarto LST HD 60364-4-443 taikymo „Zhaga“ radijo ryšio ir valdymo įrenginiui (valdikliui), pripažįsta jo argumentus pagrįstais. Atsižvelgdama į tai, Perkančioji organizacija patikslina pirkimo dokumentus:
1. Reikalavimas Valdikliui (kaip atskiram komponentui) atitikti standartą LST HD 60364-4-443 yra pašalinamas iš gaminio techninės specifikacijos. Tiekėjams pasiūlyme nereikia pateikti šio standarto atitikties dokumentų siūlomam gaminiui.
1. Nuoroda į LST HD 60364-4-443 lieka aktuali tik tiek, kiek ji susijusi su viso apšvietimo tinklo montavimo, projektavimo ir įrengimo darbais, už kurių teisingą įgyvendinimą ir viršįtampių apsaugos koordinavimą objekte yra atsakingas darbus vykdantis rangovas/montuotojas.
3 Klausimas. Dėl LST EN IEC 55015 ir LST EN 61547 taikymo „Zhaga“ valdikliui.
„Zhaga“ valdiklis yra atskirai prie šviestuvo per „Zhaga“ sąsają prijungiamas radijo ryšio ir valdymo įrenginys. Jis nėra integruota šviestuvo dalis, tiesiogiai nemaitina šviesos šaltinio ir nevykdo šviesos generavimo funkcijos – valdiklis perduoda valdymo komandas šviestuve esančiam LED driveriui bei užtikrina nuotolinį ryšį ir duomenų perdavimą. Jo, kaip radijo įrenginio, EMC emisijų ir atsparumo atitiktis vertinama pagal taikomus ETSI EN 301 489 serijos standartus, kurie taip pat nurodyti techninėje specifikacijoje.
Prašome paaiškinti, kokiu techniniu ir norminiu pagrindu tokiam atskirai montuojamam „Zhaga“ radijo ryšio ir valdymo įrenginiui reikalaujama atitikties apšvietimo įrangos EMC standartams LST EN IEC 55015 (emisijos) ir LST EN 61547 (atsparumas), jeigu jo EMC atitiktis yra įvertinta pagal gaminio paskirtį atitinkančius ETSI EN 301 489 serijos standartus.
Jeigu tiekėjas pateiks atitiktį ETSI EN 301 489 serijos standartams patvirtinančius dokumentus, ar Perkančioji organizacija laikys, kad LST EN IEC 55015 ir LST EN 61547 reikalavimai šiuo atveju yra pertekliniai ir nebetaikytini?
Atsakymas. Informuojame, kad tiekėjo prašymas naikinti šiuos reikalavimus ir atitikimą vertinti išskirtinai tik pagal ETSI EN 301 489 serijos standartus yra atmetamas. Techninės specifikacijos reikalavimai lieka nepakeisti dėl šių priežasčių:
Nurodyti standartai vertina skirtingus fizikinius parametrus ir skirtingus dažnių ruožus, todėl ETSI EN 301 489 serija negali būti laikoma ekvivalentu apšvietimo standartams:
1.	Dažnių diapazono skirtumai (LST EN IEC 55015): Šis standartas reikalauja matuoti laidininkais sklindančius trikdžius itin žemame dažnių diapazone – nuo 9 kHz iki 30 MHz. Tuo tarpu telekomunikacijų standartas ETSI EN 301 489 matavimus atlieka tik nuo 150 kHz. Kadangi Valdiklis jungiasi tiesiai į DALI/D4i magistralę, žemesnio nei 150 kHz dažnio nepatikrinti trikdžiai kelia tiesioginę riziką sutrikdyti visos šviestuvų linijos skaitmeninį valdymą (atsiranda savavališkas šviestuvų mirksėjimas, adreso praradimas).
2.	Atsparumas apšvietimo tinklo specifika (LST EN 61547): Šis standartas numato specifinius atsparumo testus (įtampos kryčius, viršįtampius), pritaikytus būtent apšvietimo tinklų aplinkai. Valdiklis montuojamas išorėje ant šviestuvo korpuso, todėl jo atsparumas šiems specifiniams apšvietimo aplinkos veiksniams yra kritinis. Šių reikalavimų atitiktį taip pat numato globalios „Zhaga Consortium“ (pvz., Book 18) specifikacijos.
4 Klausimas. Ar teisingai suprantame, jog šviestuvai turėtų būti be difuzoriaus?
Atsakymas. Optikos gaubtas turi būti tiesus (be išlinkimo), skaidrus.
5 Klausimas. Šviestuvams numatyta išorinė „Zhaga“ jungtis (TS reikalavimų šviestuvams 21 punktas). Galime pasiūlyti šviestuvus su išorine „Zhaga“ jungtimi, sumontuota apačioje (montavimas viršuje negalimas). Ar manote, kad tai būtų priimtina? (Žiūrėti pridedamą paveikslėlį „Šviestuvo vaizdas“).
Atsakymas. Šviestuvo vaizdas tinkamas. Neprieštaraujame, kad „Zhaga“ valdiklis būtų sumontuotas šviestuvo korpuse.

